KOMMISSIONENS BESLUTNING af 8. januar 1997 om foranstaltninger, der er nødvendige for, at reglerne for certifikater for visse animalske produkter kan gennemføres (EØS-relevant tekst) (97/94/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel 1, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved Kommissionens beslutning 96/405/EF (2), særlig artikel 10, stk. 2, litra c),

under henvisning til Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (3), senest ændret ved direktiv 96/23/EF (4), særlig artikel 36,

under henvisning til Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød (5), senest ændret ved direktiv 96/23/EF, særlig artikel 14, litra B, nr. 1), litra c),

under henvisning til Rådets direktiv 89/437/EØF af 20. juni 1989 om hygiejne- og sundhedsproblemer i forbindelse med produktion og markedsføring af ægprodukter (6), senest ændret ved direktiv 96/23/EF, særlig artikel 11, stk. 4,

under henvisning til Rådets direktiv 94/65/EF af 14. december 1994 om krav til fremstilling og afsætning af hakket kød og tilberedt kød (7), særlig artikel 13, stk. I, litra B, nr. 1, litra c), og

ud fra følgende betragtninger:

Ved Kommissionens beslutning 94/309/EF (8), 94/446/EF (9) og 94/344/EF (10), senest ændret ved beslutning 96/106/EF (11), er der fastsat dyresundhedsmæssige betingelser og bestemmelser for udstedelse af sundhedscertifikat ved indførsel fra tredjelande af henholdsvis bestemte slags foder til selskabsdyr og visse ugarvede fortærbare produkter til selskabsdyr med indhold af lavrisikostoffer om kravene ved indførsel fra tredjelande af ben og benprodukter (bortset fra benmel), horn og hornprodukter (bortset fra hornmel) samt hove og klove og produkter fremstillet heraf (bortset fra hovmel) til videreforarbejdning, der ikke er bestemt til konsum efter foder og forarbejdet animalsk protein, herunder produkter, der indeholder sådant protein, til foderbrug; disse beslutninger er blevet ændret ved beslutning 96/106/EF, hvori det er fastsat, at de anvendes fra den 1. januar 1997;

ifølge artikel 13, stk. 1, første led, i direktiv 92/46/EØF skal dyr fra produktionsbedrifter underkastes regelmæssig dyrelægekontrol for at sikre, at kravene i bilag A, kapitel I, overholdes;

Kommissionens beslutning 95/343/EF (12) om dyresundhedsmæssige betingelser og sundhedscertifikater for import af mælk og mælkebaserede produkter til konsum, senest ændret ved beslutning 96/106/EF, anvendes fra den 1. januar 1997; denne beslutning bør ændres, så den bringes i overensstemmelse med direktiv 92/46/EØF;

ved Kommissionens beslutning 96/712/EF (13), 97/38/EF (14), 97/41/EF (15) og 97/29/EF (16) er der henholdsvis fastsat modeller til sundhedserklæring og sundhedsmærker ved indførsel af fersk fjerkrækød fra tredjelande, særlige hygiejnebetingelser for import af ægprodukter til konsum, sundhedsbetingelser og hygiejnecertifikat ved indførsel fra tredjelande af kødprodukter fremstillet af fjerkrækød, kød af opdrættet vildt, kød af vildtlevende vildt og kaninkød og sundhedsbetingelser og hygiejnecertifikat for indførsel af hakket kød og tilberedt kød fra tredjelande, anvendelsesdatoen for disse beslutninger er den 1. januar 1997;

ved Kommissionens beslutning 96/449/EF (17) er der fastsat nye regler for godkendelse af alternative varmebehandlingssystemer til forarbejdning af animalsk affald med henblik på inaktivering af spongiform encephalopati-agenser i EF; disse bestemmelser træder i kraft den 1. april 1997; indførelsen af disse regler indebærer ændringer af ordningen for indførsel fra tredjelande fra nævnte dato; for at undgå unødvendige forstyrrelser er det derfor hensigtsmæssigt at lade den nuværende ordning fortsætte indtil nævnte dato;

certifikaterne i bilagene til disse beslutninger træder i kraft den 1. januar 1997; på grund af administrative problemer ser det ud til, at visse handelsstrømme måske ikke kan tilpasses til den harmoniserede ordning i tide; gennemførelsen af certifikaterne bør dog ikke udsættes længere; for at muliggøre en tilpasningsperiode bør begge ordninger derfor anvendes i en kort overgangsperiode;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Medlemsstaterne kan tillade indførsel til Fællesskabet af produkter, der er omfattet af de certifikater, som er fastsat i beslutningerne i bilaget, på grundlag af certifikater, der er fastlagt efter nationale regler, der var i kraft den 31. december 1996, i en begrænset periode.

Artikel 2

Den i artikel 1 nævnte periode udløber den 1. april 1997 for produkter, der er omfattet af de certifikater, som er fastsat i beslutningerne i bilaget.

Artikel 3

Denne beslutning er rettet til medlemsstaterne.

Udfærdiget i Bruxelles, den 8. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 62 af 15. 3. 1993, s. 49.

(2) EFT nr. L 165 af 4. 7. 1996, s. 40.

(3) EFT nr. L 268 af 14. 9. 1992, s. 1.

(4) EFT nr. L 125 af 23. 5. 1996, s. 10.

(5) EFT nr. L 55 af 8. 3. 1971, s. 23.

(6) EFT nr. L 212 af 2. 7. 1989, s. 87.

(7) EFT nr. L 368 af 31. 12. 1994, s. 10.

(8) EFT nr. L 137 af 1. 6. 1994, s. 62.

(9) EFT nr. L 183 af 19. 7. 1994, s. 46.

(10) EFT nr. L 154 af 21. 6. 1994, s. 45.

(11) EFT nr. L 24 af 31. 1. 1996, s. 34.

(12) EFT nr. L 200 af 24. 8. 1995, s. 52.

(13) EFT nr. L 326 af 17. 12. 1996, s. 67.

(14) EFT nr. L 14 af 17. 1. 1997, s. 61.

(15) EFT nr. L 17 af 21. 1. 1997, s. 34.

(16) EFT nr. L 12 af 15. 1. 1997, s. 33.

(17) EFT nr. L 184 af 24. 7. 1996, s. 43.

BILAG

Kommissionens beslutning 95/343/EF af 27. juli 1995 om sundhedscertifikater for import fra tredjelande af varmebehandlet mælk, mælkebaserede produkter og rå mælk til konsum beregnet til indsamlingscentraler, standardiseringscentre og behandlings- eller forarbejdningsvirksomheder

Kommissionens beslutning 96/712/EF af 28. november 1996 om modeller til sundhedserklæring og sundhedsmærker ved indførsel af fersk fjerkrækød fra tredjelande

Kommissionens beslutning 97/38/EF af 18. december 1996 om særlige hygiejnebetingelser for import af ægprodukter til konsum

Kommissionens beslutning 97/41/EF af 18. december 1996 om sundhedsbetingelser og udstedelse af hygiejnecertifikat ved indførsel fra tredjelande af kødprodukter fremstillet af fjerkrækød, kød af opdrættet vildt, kød af vildtlevende vildt og kaninkød

Kommissionens beslutning 97/29/EF af 17. december 1996 om sundhedsbetingelser og udstedelse af hygiejnecertifikat ved indførsel fra tredjelande af hakket kød og tilberedt kød

Kommissionens beslutning 97/309/EF af 27. april 1994 om dyresundhedsmæssige betingelser og udstedelse af sundhedscertifikat ved indførsel fra tredjelande af bestemte slags foder til selskabsdyr og visse ugarvede fortærbare produkter til selskabsdyr med indhold af lavrisikostoffer af animalsk oprindelse

Kommissionens beslutning 94/344/EF af 27. april 1994 om dyresundhedsmæssige betingelser og bestemmelser for udstedelse af sundhedscertifikat ved indførsel fra tredjelande af forarbejdet animalsk protein, herunder produkter indeholdende sådant protein, til foderbrug

Kommissionens beslutning 94/446/EF af 14. juni 1994 om kravene ved indførsel fra tredjelande af ben og benprodukter (bortset fra benmel), horn og hornprodukter (bortset fra hornmel) samt hove og klove og produkter fremstillet heraf (bortset fra hovmel) til videreforarbejdning, der ikke er bestemt til konsum eller foder.